AFRIKAANSE OPSOMMING: Hierdie studie wil die impak demonstreer van die leierskapsliteratuur van die laat 20ste eeu, wat beskou word as die aanvaarde beliggaming van leierskapsdenke. Leierskapsdenke beïnvloed beide die akademiese studie en gevolglike praktyk van leierskap. 'n Paradigmatiese benadering is gevolg om die kontras aan te dui tussen die vereistes van onderskeidelik 'n post-industriële wêreldgemeenskap en 20ste eeuse industriële samelewing. Die studie wil 'n uitdaging rig tot die intellektuele klimaat van die besigheidsleierskapsdissipline op die normatiewe vlak, wat op sy beurt 'n uitdaging bied aan die konvensionele strategiese fokus en benadering van besigheidsleierskap. 'n Uitdaging aan die normatiewe vereis dat 'n sekere filosofiese perspektief bygevoeg word waar die grense tussen verskillende dissiplines oorgesteek word. Aangesien besigheid deel is van die sosiale wetenskappe is die kritieke intellektuele uitdagings aan moderne kennis ondersoek, wat 'n grondslag vir die uitdaging voorsien het. Dit vereis dat nuwe wetenskaplike teorie ondersoek word in beide die suiwer en die natuurwetenskappe, sowel as sekere postmoderne outeurs wat die menswetenskappe verteenwoordig. Dit is van belang dat daar weer gefokus word op wat as vanselfsprekend aanvaar is, wat verwaarloos is, waarteen daar weerstand was, wat vergeet is; die irrasionele, die onderdrukte, die grensgevalle, die klassieke, die heilige, die marginale en wat uitgesluit was. Die vraag word gevra of ons in staat is om die wyses te herken waarop ons lewens en lewensonderhoud beïnvloed is deur verouderde strukture? Daar word nie genoeg kennis geneem van die verwarrende veranderinge in denkwyse wat vereis word om leierskap in die post-industriële paradigma uit te oefen nie. Die konsep van paradigmas is sentraal tot hierdie studie waar dit opereer as die metodologiese ontwerp, aangesien die aard van die navorsing ondersoekend, oop en hermeneuties is - vergeleke met die metingskonvensie wat deur die meeste besigheidsnavorsing gevolg word. Die studie ondersoek die paradigma-afhanklikheid van leierskap as 'n sosiologiese verwysingsraamwerk, waar leierskap beskou word as 'n sosiale aksiepatroon en 'n politieke/strukturele aksie, sodat leierskap ontleed word as 'n sosiaal gekonstrueerde realiteit. 'n Belangrike onderskeidende kenmerk van hierdie studie is die groot wêreldtransformasie van die industriële na die post-industriële paradigma, waar post-industrieel van 'n baie groter omvang is as bloot vordering in die inligtingstegnologie. Die huidige populistiese interpretasie is e-handel, die Internet en genetiese manipulasie. Die idee dat die "Beperkinge van die Model" die ineenstorting van die industriële paradigma verteenwoordig, kom voor wanneer die paradigma te ver gevoer word. Die betekenis van hierdie ineenstoring vir leierskap is dat leierskapsvisie en --doel gebaseer word op 'n eksterne verwysingsraamwerk, wat gekategoriseer word as 'n paradigma van sosiologiese aard. Die krisis van leierskap is verbind aan hulle sosiologiese begrip gesitueer binne 'n netwerk van kultureel gedeelde kennis, oortuigings, ideale en aannames wat as vanselfsprekend aanvaar word oor die aard van die industriële lewe. Drie duidelike krisisareas van leierskap word geïdentifiseer en hulle vorm saam 'n belangrike eksistensiële krisis wat die beliggaming vorm van die individu se stryd om 'n doel en betekenis te vind in sy werksiewe. Die studie voorsien 'n ander begrip van en maatstaf vir visie, wat vereis dat korporatiewe visie verby die rasionele dimensie moet beweeg wat leierskapsdenke vandag oorheers, en die gebied van die metafisiese moet betree. Korporatiewe visie sal 'n "kragveld" word wat deur organisasiekultuur gedefinieer word. Om te ontsnap uit die kulturele veroudering wat vandag in die meeste organisasies bestaan, moet leierskap 'n proses word wat die kapasiteit behels om 'n nuwe storie te skep ten opsigte van waarteen daar gestry en waaroor daar gedroom moet word. Die leiers se stories sal 'n nuwe konseptualisering word van die doel van die lewe soos vereis deur die post-industriële paradigma. Visie en doelwit salop die grondslag rus van egtheid, volhoubaarheid en etiek, wat 'n vraagteken plaas om die organisasie se huidige geskiktheid vir die doel. Die konstrukte van 'n kwantumwêreldbeskouing voorsien 'n uitdaging aan elke grens waardeur en waarvolgens leierskap geneig was om te opereer. Hierdie konstrukte moedig wanorde aan; asook verhouding as die grondslag van alle definisie, inligting as die vernaamste skeppingskrag (en nie kapitaal en arbeid nie) en volhoubaarheid gebaseer op die voldoening aan die behoeftes van toekomstige generasies. Leierskap word 'n stel beginsels beheers deur 'n hiërargie van verbeelding, idees en kreatiwiteit, waar die vrystelling van die menslike gees die sentrale taak van leierskap word. Leierskap as 'n rentmeesterskap op 'n meer ontwikkelde vlak van waardes moedig 'n ekologiese geletterdheid aan, gebaseer op die idee van die lewende planeet. Die lewende planeet opereer as 'n platform van veronderstelling wat voorskryf dat leierskap in die 21ste eeu daarvan afhanklik sal wees vir sy bestaan. Hierdie nuwe konseptualisering van leierskap is een wat die fokus plaas op 'n gemeenskapsverhouding gebaseer op 'n onderlinge doel, wat werklike gemeenskap vereis, of 'n vlak van gemeenskaplikheid van die tweede orde. Die meeste besigheidsinisiatief vandag fokus op pseudo- of chaos-stadiums van gemeenskaplikheid, wat nie ondersteuning bied vir 'n etiese dimensie in doel, strategie of bedryf nie. Ekologie as 'n eko-filosofie hang saam met die gedagte van geesteskrag as 'n lewewekkende beginsel. Die potensiële bydrae van Afrika met sy ryk kulturele erfenis van gemeenskap deur die eeue, sowel as die Platoniese argetipe van die Filosoof-Heerser wat dit moontlik maak om 'n verandering van hierdie omvang aan te spreek, is die hermeneutiese veld van die studie. Die ekologie-metafoor van die post-industriële paradigma is 'n vrugbare oorsprong vir potensiële en moontlike hipoteses wat ondersoek kan word in die identifikasie en herformulering van die sosiologiese paradigma wat nodig is vir vordering in die navorsing oor leierskap. Die gevolg is 'n baie breër, meer gemeenskapsgerigte "prentjie" van 21ste eeuse besigheidsleierskap, waar die uitbreiding tot wêreldomvang omvorm word tot 'n wêreldetiek en wêreldtoerekenbaarheid waarmee besigheid en besigheidsleierskap tot 'n vergelyk moet kom. Die "omvorming" van besigheidsleierskap moedig 'n ander ontologie aan, waar 'n oorkoepelende gemeenskapsbenadering die grondslag sal vorm vir modelle, strategieë en die evaluering van leierskap en besigheid in die voorsienbare toekoms.